Ди спортсмен пажэхэр ягъэлъапIэ
Cамбэмрэ ашихара-каратэмкIэ екIуэкIа чемпионатхэм ехъулIэныгъэ къыщызыхьа ди лъахэгъухэр КъБР-м спортымкIэ и министерствэм иджыблагъэ щагъэлъэпIащ. КъБР-м спортымкIэ и министр Хъущт Аслъэнбэч ди спортсменхэм ехъуэхъуащ я текIуэныгъэхэмкIэ, республикэм и цIэр дунейпсо спорт утыкум зэрыщагъэIуам папщIэ фIыщIэ яхуищIащ. Министрым спортсмен пажэхэм яритыжащ каратэмкIэ спортым и мастер зэрыхъуам щыхьэт техъуэ дэфтэрхэр.
Иджыблагъэ Болгарием самбэмкIэ щекIуэкIа дунейпсо чемпионатым килограмм 74-рэ зи хьэлъагъхэм я гупым текIуэныгъэ щызыIэригъэхьащ Бабыгуей Олег. Абы тыншу хигъэщIащ Куржым щыщ Нахуцришвили Леван. Бабыгуей Олег спорт утыкум итщ Къэбэрдей-Балъкъэрымрэ Ставрополь краймрэ я цIэкIэ. Абы и тренерхэщ Ким Русланрэ Хьэпай Арамбийрэ.
Румынием ашихара-каратэмкIэ иджыблагъэ щекIуэкIа дунейпсо чемпионатми ехъулIэныгъэ щызыIэрагъэхьащ ди спортсменхэм. Ди щIалэхэм абы кърахащ медалу 8.
«Ката» Iыхьэм Сэбаншы Мурат къыщихьащ дыжьын медалитI. «Кумитэ»-мкIэ дунейпсо чемпион хъуащ килограмм 90 зи хьэлъагъ Мэкъуауэ Аланрэ килограмм 60 хъу Щоджэн Аслъэнрэ. А Iыхьэм дыжьын къыщахьащ Щоджэн Русланрэ (килограмм 80) Щынахъуэ Муратрэ (килограмм 70). Хульчаев Тамерланрэ (килограмм 80) Мэремыкъуэ Къазбэчрэ (килограмм 85-м щхьэдох) ещанэ увыпIэр къахьащ. зэпеуэм щIадза къудейуэ, Мэремыкъуэм фэбжь игъуэта пэтми, къимыкIуэту Iыхьэ псоми хэтащ, ехъулIэныгъэ къигъэлъагъуэу.
Ди спортсмен Мэкъуауэ Алан чемпионатым къыщыхуагъэфэщащ «Техникэ нэхъыфI къызэригъэлъэгъуам папщIэ» саугъэт щхьэхуэр. Щоджэн Руслан турнирым и бэнакIуэ нэхъыфI хъуащ. Спортсмен жыджэрхэм я гъэсакIуэщ Сэбаншы Мурат, Щыхьмырзэ Щыхьмырзэ, Думэныщ Мурат сымэ.
НафIэдз Мухьэмэд.
